DA Den Europæiske Unions Tidende CE 84/502

(2004/C 84 E/0580)

SKRIFTLIG FORESPØRGSEL E-3171/03

af Konstantinos Hatzidakis (PPE-DE) til Kommissionen

(27. oktober 2003)

Om: Fremskridt med byggeriet af Athens sporvej

I den græske presse er der i de senere dage blevet givet udtryk for alvorlig bekymring, hvad angår udviklingen i arbejdet med bygningen af Athens sporvej. Det nævnes konkret, at entreprenørerne på trods af de betydelige forsinkelser nægter at ansætte mere personale til at gennemføre projektet, selvom de har lovet det. Det anses for temmelig usandsynligt, at projektet vil være afsluttet inden De Olympiske Lege, og der overvejes allerede alternative løsninger, såsom bl.a. at sløjfe nogle af sporvejsstationerne, for at opfylde de øgede behov i denne periode. Desuden understreges det, at sporvognene på den planlagte linje mellem centrum og kysten vil støde på adskillige vejkryds, og der hersker for øjeblikket stor uklarhed omkring lysreguleringen, der skal sørge for, at sporvognene får forkørselsret. Den løsning, der nu synes at have vundet størst tilslutning, går ud på at stationere færdselsbetjente i disse kryds, hvor både sporvogne og biler skal deles om pladsen!

1. Hvordan vurderer Kommissionen udviklingen i gennemførelsen af dette projekt under henvisning til, at finansieringen af sporvejen allerede indgår i den tredje fællesskabsstøtteramme?

2. Hvilke oplysninger råder Kommissionen over vedrørende de spørgsmål, som rejses i den græske presse?

Samlet svar

afgivet på Kommissionens vegne af Michel Barnier

på skriftlige forespørgsler E-3170/03 og E-3171/03

(4. december 2003)

Kommissionen er bekendt med de artikler, der har været i den græske presse vedrørende forsinkelserne med anlæggelsen af forstadsjernbanen og sporvejene i Athen, og som det ærede medlem henviser til.

Kommissionen vil gerne understrege, at EU-medfinansieringen af disse to projekter under den tredje græske EU-støtteramme er begrundet i en meget positiv vurdering af de fordele, projekterne vil medføre for regionen Attika, og i mulighederne for at opnå disse fordele i løbet af den aktuelle programmeringsperiode (2000-2006). En rettidig afslutning af projekterne inden de olympiske lege i 2004 vil være af stor betydning for den offentlige transport under legene, men er ikke en betingelse for projekternes gennemførelse.

Ifølge de for Kommissionen foreliggende oplysninger skyldes forsinkelserne med jernbanestrækningen mellem Doukissis Plakentias og SKA problemer med kompatibiliteten mellem de basisinfrastrukturer, der er tilvejebragt i forbindelse med Attiki Odos, og de tekniske specifikationer for jernbanen, som anlægges mellem Attika Odos' to spor. Disse problemer gør sig ikke gældende for banestrækningen mellem lufthavnen og Doukissis Plakentias, som er af særlig stor betydning for de olympiske lege.

Hvad Athens sporveje angår, synes forsinkelserne at være begrænsede, og de vedrører kun linjen mellem centrum og kysten, medens arbejdet på strækningen langs kysten, der er den vigtigste for de olympiske lege, skulle skride planmæssigt frem. Det er af afgørende betydning, at alle sikkerhedsforskrifterne er opfyldt på tidspunktet for ibrugtagningen af sporvejene.

Kommissionen er af den opfattelse, at de hidtil konstaterede forsinkelser ikke er af et sådant omfang, at de indebærer en fare for, at gennemførelsen af forstadsjernbanen og de to sporvejslinjer ikke kan afsluttes inden for strukturfondenes nuværende programmeringsperiode.